钦定古今图书集成/明伦汇编/官常典/第413卷 > 张渊
## 钦定古今图书集成/明伦汇编/官常典/第413卷 > 张渊

按《魏书》本传，“渊不知何许人。明占候，晓内外星分。自
云尝事苻坚，坚欲南征司马昌明，渊劝不行，坚不从，
果败。又仕姚兴父子，为灵台令。姚泓灭，入赫连昌，昌
复以渊及徐辩对为太史令。世祖平统万，渊与辩俱
见获。世祖以渊为太史令，数见访问。神麚二年，世祖
将讨蠕蠕，渊与徐辩皆谓不宜行，与崔浩争于世祖”
前语在浩传渊专守常占而不能钩深致远故不及
浩后为骠骑军谋祭酒尝著《观象赋》曰：“《易》曰：‘天垂象
见吉凶圣人则之’。”又曰：“观乎！天文以察时变观乎人
文以化成天下然则三极虽殊妙本同一显昧虽遐
契齐影响寻其应感之符测乎冥通之数天人之际
可见明矣。”夫机象冥缅至理幽元岂伊《管》智所能究
畅。然歌咏之来，偶同风人，目阅群宿，能不歌吟。是时
也，岁次析木之津，日在翼星之分，阊阖晨鼓而萧瑟，
流火夕暵以摧颓，游气眇其高搴，辰宿焕焉华布。睹
时逝怀川上之感，步秋林同宋生之戚，叹巨艰之未
终，抱殷忧而不寐，遂彷徨于穷谷之里，杖策陟神岩
之侧，乃仰观太虚，纵日远览，吟啸之顷，懔然增怀，不
览至理，拔自近情，常韵发于宵夜，不任咏歌之末，遂
援管而为赋，其辞曰：“陟秀峰以遐眺，望灵象于九霄，
睹紫宫之环周，嘉帝座之独标，瞻华盖之荫蔼，何虚
中之迢迢，观阁道之穹隆，想灵驾之电飘，尔乃纵目
远览，傍极四维，北鉴机衡，南睹太微，三台皦皦以双
列，皇座冏冏以垂晖，虎贲执锐于前阶，常陈屯聚于
后闱，遂回情旋首，次目文昌，仰见造父，爰及王良，傅
说登天而乘尾，奚仲托精于津阳，织女朗列于河湄，
牵牛焕然而舒光，五车亭柱于毕阴，两河侠井而相
望，灼灼群位，落落幽纪”，设官分职，罔不悉置储贰，副
天庭，延三吏，论道纳言，各有攸司，将相次“序以卫守，
九卿珠连而内侍。天街分中外之境，四七列九土之
异。左则《天纪》枪棓，摄提大角，二咸防奢，七公理狱。库
楼炯𤾗以灼明，骑官腾骧而奋足。天市建肆于房心，
帝座磥落而电烛。于前则老人天社，清庙所居，明堂，
配帝，灵台考符。丈人极阳而慌忽，子孙嘒嘒于参隅。
天狗接狼以吠守，野鸡伺晨于参墟。”右则少微轩辕
皇后之位，嫔御相次，尊卑有秩，御宫典仪，女史执笔内平秉礼以伺邪，天牢禁愆而察失。于后则有车府
传舍，匏瓜天津，扶匡照曜，丽珠珮珍人《星丽》元以闲
逸，哭泣连属而趋坟。《河鼓》震雷以𥔀磕，腾蛇蟠萦而
轮菌。于是周章高眄，还旋辰极，既觌钩陈中禁，复睹
天帝休息渐台可昇，离宫可即。酒旗建醇醪之旌，女
床列窈窕之色。辇道屈曲以微焕，附路立于云阁之
侧。其列星之表，五车之间，乃有咸池鸿沼，玉井天渊，
建树百果，竹林在焉。江河炳著于上穹，素气霏霏其
带天。神龟曜甲于清冷，龙鱼摛光以暎连。又有南门
鼓吹，器府之官，奏彼丝竹，为帝娱懽。熊罴绵络于天
际，虎豹儵煜而晖烂，弧精引弓以持满，狼星摇动于
霄端。其外则有燕秦齐赵列国之名。雷电霹雳，雨落
云征，陈车策驾于氐南，天驷骋步于太清，园苑周回
以曲列，仓廪区别而殊形。内则尚书大理，太一天一
之宫，柱下著术，传示无穷。六甲候大帝之所须，内厨
进御膳于皇躬。天船横汉以普济，积水候灾于其中。
阴德播洪施以恤不足，四辅翼皇极，而阐元风。恢恢
太虚，寥寥帝庭。五座并设，爰集神灵。乃命荧惑，伺彼
骄盈。执法刺举于南端，五侯议疑于水衡。金火时出
以成纬，七宿匡卫而为经。𬀩晔昱其并曜，粲若三春
之荣。睹夫天官之罗布，故作则于华京。及其灾异之
兴，出无常所归邪缤纷，飞流电举。妖星起则殃及晋
平，蛇乘龙则祸连周楚。或取证于逢公，或推变于𧘂
午。乃有钦明光被，填逆水府，洪波滔天，功隆大禹。此
则冥数之大运，非治纲之失绪。盖象外之妙，不可以
麤理寻；重元之内，难以荧燎睹。至于精灵所感，迅逾
骇向，荆轲慕丹，则白虹贯日而不彻；卫生画策，则太
白食昴而摛朗；鲁阳指麾，而曜灵为之回驾；严陵来
游，而客气著于乾象。斯皆至感动于神祇，诚应效于
既往。尔乃四气鳞次，斗建辰移，虽无声言，三光是知。
星中定于昏明，影度以之不差。测水旱于未然，占方
来之安危。阴精乘箕，则大飙暮鼓；西南入毕，则淫雨
滂沲。譬有晋锺之应铜山，风云之从班螭。若夫冥车
潜驾，时乘六虬，大仪回运，万象俱流。北斗俄其西倾，
群星忽以匿幽。望舒纵辔以骋度，灵轮浃旦而过周。
尔乃凝神远瞩，晒目八荒。察之无象，视之眇茫。状若
浑元之未判别，又似浮海而睹沧浪。幽遐迥以希夷，
寸眸焉能究其傍。于是乎夜对山水，栖心高镜，远寻
终古，攸然独咏，美景星之继昼，大唐尧之德盛；嘉黄
星之靡锋，明虞舜之不竞。畴吕尚之宵梦，善登辅而
翼圣；钦管仲之察微，见虚危而知命。叹荧惑之舍心，
高宋景之守政；壮汉祖之入秦，奇五纬之聚映。尔乃
历象既周，相佯岩际，寻图籍之所记，著星变乎书契。
览前代之将沦，咸谴告于昏世。桀斩谏以星孛，纣鸩
荒而致彗，恒不见以周衰，枉蛇行而秦灭。谅人事之
有由，岂妖灾之虚设，诚庸王之难悛。故明君之所察，
尧无为犹观象，而况德非乎先哲。先是太祖、太宗时
太史令王亮、苏坦，世祖后破和龙，得冯文通、太史令
闵盛，高祖时太史令赵樊生，并知天文。后太史赵胜、
赵翼、赵洪庆、胡世荣、胡法通等二族世业《天官》者。又
有容城令徐路，善占候。世宗时，坐事系冀州狱，别驾
崔隆宗就禁慰问，路曰：“昨夜驿马星流，计赦即时应
至。”隆宗先信之，遂遣人试出城候焉。俄而赦至，时人
重之。永安中，诏以恒州民高崇祖善天文，每占吉凶
有验，特除中散大夫。永熙中，诏通直散骑常侍孙僧
化与太史令胡世荣、张龙、赵洪庆及中书舍人孙子
良等，“在门下外省校比天文书，集甘、石二家《星经》，及
汉、魏以来二十三家经占，集为五十五卷。后集诸家
撮要，前后所上杂占，以类相从。《日月五星、二十八宿、
中外官图》，合为七十五卷。”僧化者，东莞人，识星分案
天占，以言灾异，时有所中。普泰中，尔朱世隆恶其多
言，遂系于廷尉，免官。永熙中，出帝召僧化与中散大
夫孙安都共撰《兵法》，未就而帝入关，遂罢。元象中，死
于晋阳。